CELEX: 32021D0773
Language: el
Date: 2021-05-10 00:00:00
Title: Εκτελεστική απόφαση (ΕΕ) 2021/773 της Επιτροπής της 10ης Μαΐου 2021 για την εξουσιοδότηση των κρατών μελών, σύμφωνα με την οδηγία 1999/105/ΕΚ του Συμβουλίου, να αποφασίζουν προσωρινά σχετικά με την ισοδυναμία του δασικού πολλαπλασιαστικού υλικού ορισμένων κατηγοριών που παράγεται σε ορισμένες τρίτες χώρες [κοινοποιηθείσα υπό τον αριθμό C(2021) 3194]

12.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 169/1
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/773 ΤΗΣ ΕΠΙΤΡΟΠΗΣ
         της 10ης Μαΐου 2021
         για την εξουσιοδότηση των κρατών μελών, σύμφωνα με την οδηγία 1999/105/ΕΚ του Συμβουλίου, να αποφασίζουν προσωρινά σχετικά με την ισοδυναμία του δασικού πολλαπλασιαστικού υλικού ορισμένων κατηγοριών που παράγεται σε ορισμένες τρίτες χώρες
         
            
               [κοινοποιηθείσα υπό τον αριθμό C(2021) 3194]
            
         
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 1999/105/ΕΚ του Συμβουλίου, της 22ας Δεκεμβρίου 1999, σχετικά με την εμπορία του δασικού πολλαπλασιαστικού υλικού (1), και ιδίως το άρθρο 19 παράγραφος 3,
         Εκτιμώντας τα ακόλουθα:
         
                     (1)
                  
                  
                     Η απόφαση 2008/971/ΕΚ του Συμβουλίου (2) θεσπίζει τους κανόνες για τη χορήγηση ισοδυναμίας σε ορισμένες τρίτες χώρες όσον αφορά την έγκριση και την καταχώριση του βασικού υλικού και την επακόλουθη παραγωγή δασικού πολλαπλασιαστικού υλικού από αυτό το βασικό υλικό. Οι οικείες τρίτες χώρες είναι χώρες μέλη του προγράμματος του ΟΟΣΑ για την πιστοποίηση του δασικού πολλαπλασιαστικού υλικού που διακινείται με το διεθνές εμπόριο (στο εξής: πρόγραμμα του ΟΟΣΑ για τους δασικούς σπόρους και τα φυτά).
                  
               
                     (2)
                  
                  
                     Η απόφαση 2008/971/ΕΚ καλύπτει το δασικό πολλαπλασιαστικό υλικό των κατηγοριών «γνωστής πηγής», «επιλεγμένο» και «χαρακτηρισμένο».
                  
               
                     (3)
                  
                  
                     Το 2011 οι κανόνες και οι κανονισμοί του προγράμματος του ΟΟΣΑ για τους δασικούς σπόρους και τα φυτά (3) (στο εξής: κανόνες του ΟΟΣΑ για τους δασικούς σπόρους και τα φυτά) κάλυπταν το δασικό πολλαπλασιαστικό υλικό των κατηγοριών «γνωστής πηγής», «επιλεγμένο» και «χαρακτηρισμένο». Οι κανόνες του ΟΟΣΑ για τους δασικούς σπόρους και τα φυτά τροποποιήθηκαν το 2013 ώστε να συμπεριλάβουν την κατηγορία «δοκιμασμένο»3.
                  
               
                     (4)
                  
                  
                     Ελλείψει απόφασης σε επίπεδο Ένωσης σχετικά με την ισοδυναμία του δασικού πολλαπλασιαστικού υλικού της κατηγορίας «δοκιμασμένο», μπορεί να επιτραπεί στα κράτη μέλη να λαμβάνουν αποφάσεις σε εθνικό επίπεδο σύμφωνα με το άρθρο 19 παράγραφος 3 της οδηγίας 1999/105/ΕΚ.
                  
               
                     (5)
                  
                  
                     Το 2018 το Ηνωμένο Βασίλειο έγινε μέλος του προγράμματος του ΟΟΣΑ για τους δασικούς σπόρους και τα φυτά. Συμπεριλήφθηκε ως τρίτη χώρα στο παράρτημα I της απόφασης 2008/971/ΕΚ (4), με την επιφύλαξη της εφαρμογής του δικαίου της Ένωσης ως προς το Ηνωμένο Βασίλειο και εντός αυτού σε σχέση με τη Βόρεια Ιρλανδία σύμφωνα με το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία της συμφωνίας αποχώρησης, σε συνδυασμό με το παράρτημα 2 του εν λόγω πρωτοκόλλου.
                  
               
                     (6)
                  
                  
                     Τα κράτη μέλη θα πρέπει να εξουσιοδοτηθούν να αποφασίζουν προσωρινά σχετικά με την ισοδυναμία του δασικού πολλαπλασιαστικού υλικού της κατηγορίας «δοκιμασμένο» που παράγεται στις τρίτες χώρες οι οποίες περιλαμβάνονται στο παράρτημα Ι της απόφασης 2008/971/ΕΚ, εν αναμονή τροποποίησης της απόφασης 2008/971/ΕΚ. Τα κράτη μέλη θα πρέπει, στο πλαίσιο αυτό, να διασφαλίζουν ότι το προς εισαγωγή υλικό παρέχει εγγυήσεις ισοδύναμες από όλες τις απόψεις ως προς το δασικό πολλαπλασιαστικό υλικό που παράγεται στην Ένωση και συμμορφώνεται με την οδηγία 1999/105/ΕΚ.
                  
               
                     (7)
                  
                  
                     Λόγω του χρόνου που απαιτείται για ενδεχόμενη παράταση της απόφασης 2008/971/ΕΚ και για να αποφευχθεί κάθε κίνδυνος διατάραξης των εισαγωγών στα κράτη μέλη, η παρούσα απόφαση θα πρέπει να εφαρμόζεται έως την 31η Δεκεμβρίου 2024.
                  
               
                     (8)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Τα κράτη μέλη εξουσιοδοτούνται να αποφασίζουν κατά πόσον το δασικό πολλαπλασιαστικό υλικό της κατηγορίας «δοκιμασμένο» που παράγεται σε τρίτη χώρα, όπως καθορίζεται στο παράρτημα, παρέχει εγγυήσεις ισοδύναμες με τις εγγυήσεις που παρέχει το δασικό πολλαπλασιαστικό υλικό που παράγεται στην Ένωση και συμμορφώνεται με τις διατάξεις της οδηγίας 1999/105/ΕΚ.
            
            
               2.   Για τους σκοπούς της παραγράφου 1, ισχύουν τα ακόλουθα:
               
                           α)
                        
                        
                           «εγγυήσεις»: εγγυήσεις σχετικά με τα ακόλουθα:
                           
                                       i)
                                    
                                    
                                       την έγκριση βασικού υλικού για την παραγωγή δασικού πολλαπλασιαστικού υλικού, και
                                    
                                 
                                       ii)
                                    
                                    
                                       τα μέτρα που λαμβάνονται για την επακόλουθη παραγωγή, από το εν λόγω βασικό υλικό, δασικού πολλαπλασιαστικού υλικού με σκοπό την εμπορία·
                                    
                                 
                     
                           β)
                        
                        
                           «δασικό πολλαπλασιαστικό υλικό της κατηγορίας “δοκιμασμένο”»:
                           
                                       i)
                                    
                                    
                                       δασικό πολλαπλασιαστικό υλικό που παράγεται από τους τύπους βασικού υλικού που περιλαμβάνονται στο παράρτημα, και
                                    
                                 
                                       ii)
                                    
                                    
                                       το οποίο ανήκει στα αντίστοιχα είδη ή τεχνητά υβρίδια που περιλαμβάνονται στο παράρτημα I της οδηγίας 1999/105/ΕΚ.
                                    
                                 
                     
         
         
            Άρθρο 2
            Τα κράτη μέλη κοινοποιούν αμέσως στην Επιτροπή και στα άλλα κράτη μέλη οποιαδήποτε απόφαση που λαμβάνεται σύμφωνα με την παρούσα απόφαση, καθώς και την τυχόν ανάκληση τέτοιου είδους αποφάσεων.
         
         
            Άρθρο 3
            Η παρούσα απόφαση εφαρμόζεται έως την 31η Δεκεμβρίου 2024.
         
         
            Άρθρο 4
            Η παρούσα απόφαση απευθύνεται στα κράτη μέλη.
         
         
            Βρυξέλλες, 10 Μαΐου 2021.
            
               
                  Για την Επιτροπή
               
               Στέλλα ΚΥΡΙΑΚΙΔΟΥ
               
                  Μέλος της Επιτροπής
               
            
         
         
            (1)  ΕΕ L 11 της 15.1.2000, σ. 17.
         
            (2)  Απόφαση 2008/971/ΕΚ του Συμβουλίου, της 16ης Δεκεμβρίου 2008, σχετικά με την ισοδυναμία του δασικού πολλαπλασιαστικού υλικού που παράγεται σε τρίτες χώρες (ΕΕ L 345 της 23.12.2008, σ. 83).
         
            (3)  Αποφάσεις του Συμβουλίου του Οργανισμού Οικονομικής Συνεργασίας και Ανάπτυξης, Απόφαση του Συμβουλίου του ΟΟΣΑ για τη θέσπιση του προγράμματος του ΟΟΣΑ για την πιστοποίηση του δασικού πολλαπλασιαστικού υλικού που διακινείται με το διεθνές εμπόριο [OECD/LEGAL/0355]. https://legalinstruments.oecd.org/en/instruments/OECD-LEGAL-0355
         
            (4)  Απόφαση (ΕΕ) 2021/536 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, για την τροποποίηση της απόφασης 2008/971/ΕΚ του Συμβουλίου όσον αφορά την ισοδυναμία του δασικού πολλαπλασιαστικού υλικού που παράγεται στο Ηνωμένο Βασίλειο (ΕΕ L 108 της 29.3.2021, σ. 1).
      
      
         
            ΠΑΡΑΡΤΗΜΑ
            
                        Χώρα καταγωγής
                     
                     
                        Τύπος βασικού υλικού (1)
                        
                     
                  
                        Καναδάς
                     
                     
                        St, SO, P, C, CM
                     
                  
                        Νορβηγία
                     
                     
                        St, SO, P, C, CM
                     
                  
                        Δημοκρατία της Σερβίας
                     
                     
                        St, SO, P, C, CM
                     
                  
                        Ελβετία
                     
                     
                        St, SO, P, C, CM
                     
                  
                        Τουρκία
                     
                     
                        St, SO, P, C, CM
                     
                  
                        Ηνωμένο Βασίλειο  (2)
                        
                     
                     
                        St, SO, P, C, CM
                     
                  
                        Ηνωμένες Πολιτείες
                     
                     
                        St, SO, P, C, CM
                     
                  
               (1)  Οι συντομογραφίες της παρούσας στήλης σημαίνουν τα ακόλουθα :
            
                        St
                     
                     
                        :
                     
                     
                        Δασοσυστάδα
                     
                  
                        SO
                     
                     
                        :
                     
                     
                        Αγρός σποροπαραγωγής
                     
                  
                        P
                     
                     
                        :
                     
                     
                        Γονικά φυτά οικογένειας/-ών
                     
                  
                        C
                     
                     
                        :
                     
                     
                        Κλώνος
                     
                  
                        CM
                     
                     
                        :
                     
                     
                        Μείγμα κλώνων.
                     
                  
               (2)  Με βάση τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία, σε συνδυασμό με το παράρτημα 2 του εν λόγω πρωτοκόλλου, για τους σκοπούς του παρόντος παραρτήματος οι αναφορές στο Ηνωμένο Βασίλειο δεν περιλαμβάνουν τη Βόρεια Ιρλανδία.